text: Ægtepar omkommet i Grønland
  28 august 2014 kl. 06.23
  Et ægtepar fra Fredericia omkom onsdag i en kæntringsulykke i Grønland.
  Onsdag morgen lokal tid fandt politiet i Grønland ligene af fire mennesker i en strandkant. Nu er to af de afdøde identificeret, fortæller chefanklager Morten Nielsen fra Grønland.
  - Der er tale om et jysk ægtepar i 70'erne. De har været ude i en bygd i området, hvor de har truffet aftale med en lokal mand om at blive sejlet, fortæller Morten Nielsen.
  Politiet formoder, at den lokale mands båd er forulykket, og at ægteparret og de to andre afdøde har været om bord på båden.
  Ligene er fundet i et område i Diskobugten i området ved Appat. Fra samme område modtog politiet i Ilulissat tirsdag aften et nødsignal fra en båd, der var ved at synke i området.
  Det omkomne ægtepar kommer fra det østlige Jylland.
  - Vi har underrettet de pårørende til det afdøde ægtepar. Nu skal der være ligsyn i Grønland i dag, og så skal ligene fragtes hjem til Danmark efterfølgende, siger vagtchef ved Sydøstjyllands Politi, Jørn Lindhardt, til TV SYD.
  